NOTÍCIA ORIGINAL - http://www.uea.cat/ - 27 d'abril de 2017
La UEA presenta a l'Anoia el programa de Doctorats Industrials, una oportunitat per atraure talent d'alt valor i millorar la competitivitat.
Ara mateix no hi ha cap empresa de la comarca adherida a aquesta iniciativa de la Generalitat que fomenta la R+D+I.
La Unió Empresarial de l'Anoia (UEA) organitza el dilluns 15 de maig a les 6 de la tarda a la seva seu de la carretera de Manresa 131 una jornada per presentar a les empreses, investigadors i estudiants universitaris de la comarca el Pla de Doctorats Industrials de la Generalitat de Catalunya.
Un doctorand anoienc en una empresa barcelonina, Ricard Espelt, exposarà la seva pròpia experiència com a integrant del programa, així com també ho faran dues empreses representatives de dos dels principals sectors econòmics de la comarca, el metal·lúrgic i el químic: Ausa, de Manresa, i Cromogenia Units, de Barcelona.
El director tècnic del Pla de Doctorats Industrials, Joan Francesc Córdoba, també hi serà present, per tal d'explicar tots els detalls necessaris per acollir-se a la convocatòria.
Actualment, a l'Anoia no hi ha cap empresa que s'hagi acollit a aquesta iniciativa, que vol incrementar la competitivitat i la internacionalització del teixit industrial.
És per aquest motiu que des de la UEA es va considerar adient organitzar una jornada de presentació adreçada al conjunt de les empreses punteres de la comarca, perquè coneguin de primera mà els beneficis que suposa per a una empresa disposar d'un doctorand industrial.
Diversos dels actors que han decidit acollir-se al Pla asseguren que "està pensat de cara a fer les coses fàcils a l'empresa, a la Universitat i al doctorand".
"Els protocols estan molt ben fets, hi ha molt poca paperassa i hi ha suficients diners per fer moltes coses, i poques condicions ", sostenen.
D'altres recalquen que, el fet de disposar d'un doctorat a l'empresa és un plus de competitivitat de cara a concursar en determinades licitacions.
També hi ha qui ressalta que aquest programa "permet la incorporació d'un talent altament qualificat i que pot permetre la diversitat necessària en els sistemes d'innovació empresarials".
I és que l'objectiu del Pla de Doctorats Industrials és contribuir a la competitivitat i internacionalització de la indústria catalana, reforçar els instruments per captar el talent que genera el país i situar els futurs doctors en condicions de desenvolupar projectes d'R+D+I en una empresa.
Per fer-ho possible, la Generalitat posa a l'abast de les empreses una dotació econòmica específica per als tres anys que dura la realització del projecte de recerca i de la tesi doctoral, així com poden beneficiar-se de les deduccions i bonificacions fiscals per a les activitats d'R+D+I, fet que els permet atraure persones amb coneixements i competències d'alt valor afegit.
El Pla de Doctorats Industrials, doncs, és un projecte win-win-win, en què hi guanya tant l'empresa com la universitat com el doctorand.
I, per extensió, el conjunt de la societat.
Des de finals del 2012 i fins a l'actualitat, s'han finançat 345 projectes de doctorat industrial, amb la implicació de 235 empreses.
D'aquestes, el 49% són PIMEs i un 22% són start-ups o spin-offs.
És a dir, en contra de la percepció que hi podria haver, no és un programa reservat només a les grans empreses del país, sinó al conjunt del teixit industrial del país.
Entre la multitud de casos d'èxit que s'han donat al llarg dels anys en el marc d'aquest programa hi ha projectes relacionats amb la nova xarxa 5G, el vehicle connectat, els materials per a la construcció i les indústries pesants, el vot electrònic, els biocombustibles, la Internet of Things, la impressió 3-D, el tractament d'aigües, l'agroalimentació, el turisme, l'Economia Circular, la biomedicina o la cosmètica, entre d'altres.